स्मिथ र फिन्च अस्ट्रेलियन टोलीमा
चोटसँग जुधिरहे पनि स्टिभ स्मिथ र आरोन फिन्च दुवैलाई समेट्दै अस्ट्रेलियाले बिहीबार ट्वान्टी–२० विश्वकपका लागि टोली घोषणा गरेको छ ।
सिड्नी — चोटसँग जुधिरहे पनि स्टिभ स्मिथ र आरोन फिन्च दुवैलाई समेट्दै अस्ट्रेलियाले बिहीबार ट्वान्टी–२० विश्वकपका लागि टोली घोषणा गरेको छ ।अहिलेसम्म कुनै अन्तर्राष्ट्रिय खेल नखेलका विकेटकिपर–ब्याट्सम्यान जोस इनग्लिसलाई विश्वकप टोलीमा राखेर अस्ट्रेलियाले आश्चर्यजनक निर्णय गरेको छ । देब्रे कुहिनाको समस्याका कारण हालैको वेस्ट इन्डिज र बंगलादेशको भ्रमण परित्याग गरेकाले अस्ट्रेलियाको ब्याटिङ आधार स्मिथले विश्वकप खेल्नेमा द्विविधा उत्पन्न भएको थियो । यसै वर्ष इंग्ल्यान्डविरुद्ध हुने एसेस शृंखलामा फिट हुन आफूले ट्वान्टी–२० विश्वकप बलिदान दिने बताउँदै स्मिथ टेस्ट क्रिकेट आफ्नो प्राथमिकतामा रहेको स्पष्ट पारेका थिए । यूएई र ओमानमा अक्टोबर १७ देखि नोभेम्बर १४ सम्म हुने ट्वान्टी–२० विश्वकपमा अहिले स्मिथलाई १५ सदस्यीय टोलीमा राखिएको छ । फिन्चले गत साता स्मिथको सबै राम्रो भइरहेको बताएका थिए । ‘पछिल्लो पटक मैले उनीसँग कुरा गर्दा उनलाई ब्याटिङ गर्दा कुनै दुखाइ थिएन, जुन निकै सकारात्मक थियो, उनी हाम्रो विश्वकप यात्राका प्रमुख खेलाडी हुन्,’ आफै चोटग्रस्त रहेका फिन्चले भने । वेस्ट इन्डिजबाट फर्किएपछि फिन्चले गत साता घुँडाको शल्यक्रिया गराएका थिए । वेस्ट इन्डिजमा ट्वान्टी–२० शृंखला खेल्दा उनको घुँडामा चोट देखिएको थियो । त्यसपछि उनले वेस्ट इन्डिजविरुद्धको एकदिवसीय शृंखलासहित बंगलादेश भ्रमण गुमाएका थिए । उनले आँखाको पनि शल्यक्रिया गराएका छन् । 